मुस्लिम सत्यशोधक मंडळ

मुस्लिम सत्यशोधक मंडळ ही महाराष्ट्रातील मुस्लिम समाजातील प्रबोधनासाठी काम करणारी संघटना आहे. ही संघटना हमीद दलवाई यांच्या पुढाकाराने मार्च २२, १९७० रोजी पुण्यात स्थापन झाली. मंडळाच्या जाहीरनाम्यात भारतातील हिंदू आणि मुसलमान समाजातील प्रबोधनाची दरी भरून काढून खऱ्या अर्थी ह्या दोन्ही समाजांचे संबंध सुधारणे, राष्टीय एकात्मता निर्माण होणे आणि भारतीय प्रजासत्ताकात मुस्लिम समाज राष्ट्रजीवनाचा एक सन्माननीय सदस्य नांदणे, स्त्री-पुरुष-समानता निर्माण होणे ह्या निकडींतून मंडळाची स्थापना करण्यात येत असल्याचे म्हटले आहे. .मुस्लिम सत्यशोधक मंडळ आपल्या वर्धापन दिनानिमित्त सामाजिक सलोखा आणि महिला सबलीकरणासाठी काम केलेल्या व्यक्तींचा पुरस्कार देऊन गौरव करते. २०१९चा पुरस्कार हा प्रख्यात सामाजिक कार्यकर्त्या डॉ झीनत शौकत अली आणि लोकप्रिय लेखक-कवी बशीर मोमीन (कवठेकर) यांना प्रदान करण्यात आला.बशीर मोमीन कवठेकर यांनी आपल्या साहित्यातून हुंडाबंदी, स्त्रीभूण हत्या, निरक्षरता यासारखे ज्वलंत सामाजिक विषय हाताळले असून सामाजिक परिवर्तनासाठी ग्रामीण महाराष्ट्रात पथनाट्याद्वारे जनजागृतीचे महत्त्वपूर्ण कार्य केले आहे.

मुस्लिम सत्यशोधक मंडळाची प्रमुख उद्दिष्टे 
 मुस्लिम महिलांवरील अन्यायाचे निर्मूलन करणे आणि त्यांना समान अधिकार मिळवून देणे. ह्यासाठी मुस्लिम व्यक्तिगत कायद्यात (मुस्लिम पर्सनल लॉ) ह्यात सुधारणेची किंवा भारतीय संविधानाच्या ४४व्या कलमानुसार समान नागरी कायद्याची आवश्यकता आहे.
 आपल्या स्थानिक भाषांत आधुनिक शिक्षण घेण्यासाठी समाजाला प्रवृत्त करणे व त्यासाठी साहाय्य करणे तसेच त्यांना शैक्षणिक आणि व्यवसायलक्ष्यी मार्गदर्शन पुरवणे
 समाजात सुधारणा घडवून आणण्यासाठी इहवाद अत्यावश्यक आहे. इहवादासमवेतच ही संस्था भारतीय संविधानातील मूल्यांचा पुरस्कार करते.
 कट्टरता, कालबाह्य रूढी अंधश्रद्धा आणि जातीयवाद ह्यांना विरोध करणे
 समाजाला कुटुंब-नियोजन, आरोग्य आणि इतर सामाजिक प्रश्नांबाबत शिक्षित करणे
 जातीय सलोखा आणि राष्ट्रीय एकात्मता जोपासण्यासाठी प्रयत्न करणे
 धार्मिक सणांना समाजलक्ष्यी कृतिकार्यक्रमांचा पर्याय देणे उदा. बकरी ईदच्या दिवशी रक्तदान-शिबिर घेणे
 सुधारक संघटनांच्या सोबतीने सामाजिक कृतिकार्यक्रमांचे आयोजन करणे

संदर्भनोंदी

संदर्भसूची

बाह्य दुवे 
 मुस्लिम सत्यशोधक मंडळाचे संकेतस्थळ 
महाराष्ट्रामधील संघटना
दलित संघटना